Anker ikke Breivik-dommen
- Etter drøftelser med statsadvokatene Inga Bejer Engh og Svein Holden har riksadvokaten besluttet at påtalemyndigheten ikke anker Oslo tingretts dom av 24. august 2012, sier aktoratet på en pressekonferanse på Oslo tinghus. Da dommerne begynte opplesningen av den omfattende dommen fredag morgen ble det kjent at Anders Behring Breivik blir dømt til 21 års forvaring og får ti års minstetid. Før retten ble hevet fredag, kunngjorde Breivik at han ikke vil anke dommen. Siden heller ikke aktoratet anker, settes det etter alt å dømme punktum for det største rettsoppgjøret siden andre verdenskrig. Dommen går i mot aktors påstand og aktor Svein Holden forteller om hektisk telefonkontakt med riksadvokat Tor-Aksel Busch i løpet av dagen. Riksadvokaten fikk oversendt dommen i morges, og har brukt hele dagen på å vurdere en anke. - Hvis noen har lagt merke til at jeg har stått unna med telefonen i dag, så er det Busch jeg har snakket med. Vi har brukt hele dagen i dag på å se på premissene. Dette er ikke en avgjørelse som ble fattet rett etterpå, sier Holden.- På bakgrunn av domfeltes uttalelse kan det konstanteres at dommen vil bli rettskraftig og tiltalte vil overføres fra varetekt til forvaringsstraff, sier aktor Svein Holden på pressekonferansen. - Dommen er god i den forstand at den er grundig, detaljert, gir en god beskrivelse av det som har skjedd 2.. juli og det han gjorde i forkant. Men jeg merker meg at vi har ulikt syn på vektleggingen av den første rapporten, sier aktor Inga Bejer Engh. Selv om aktoratet ikke anker, så står det fortsatt på det de prosederte på under rettssaken. - Frykter du at vi sender en syk mann i fengsel? spurte en av journalistene. - Det er klart, vårt standpunkt står ved lag. Men vi må være så edruelige at vi sier at vi kan ta feil, sier Holden. - Innrømmer dere at dere feilvurderte? Med å legge så mye vekt på den først rapporten? - Nei, vi la vekt på det vi mente var viktig. Vi står for det. Så tar vi til etteretning at vi har forskjellig syn på dette, sier Bejer Engh.Breivik har nå to uker på seg for å bestemme om han vil anke eller ikke. Hans forsvarer, Geir Lippestad, vil ikke gi noen garantier, men tror ikke det kommer en anke fra Breivik. - Han er veldig tydelig på at han ikke vil anke, sa Lippestad. Breivik har sagt at han ikke var overrasket over dommen, men likevel ble det dialog mellom Lippestad og Breivik. På spørsmål om hva som ble sagt, sier Lippestad følgende: - Det generelle i det, er at Breivik ikke anerkjenner norsk domstol. Derfor har han vanskeligheter med å være konkret på om han anker eller ikke. Men for alle praktiske formål har han ikke anket, sier Lippestad. Han vet ikke hva Breivik hadde tenkt å si da han ble avbrutt av dommeren. - Jeg synes det er overraskende at han er uklar på dette. Vi får håpe vi kan stole på det som ble sagt, sier bistandsadvokat Siv Hallgren på spørsmål fra VG Nett.
Etter hektisk telefonkontakt mellom Aktor Svein Holden og riksadvokat Tor-Aksel Busch ble det bestemt at aktoratet ikke anker dommen mot Anders Behring Breivik.